Ул үлтереүсе, ул ике сабыйҙы харап итеүсе хаин. Был донъяла бер ғәйепһеҙ баланың ғүмерен ҡыйыуҙан да хәшәрәтерәк нәмә бармы икән? Шуға күрә Барый, миңә кешеләр араһында урын бөттө, минең йәшәргә хаҡым юҡ, тигән уйға килде. Эйе, Алла уға язаһын биреүен бирҙе инде — ейәнен тартып алды. Эйе, икенсерәк тә язалай ала ине, күрәһең, ҡарттың иң ҙур шатлығын, уның йәшәү мәғәнәһен алырға теләгәндер; тимәк, Алла үҙе лә яуыз тоҡомдан, хәҙер Барыйға кеше хөкөмөн, закон хөкөмөн генә көтәһе ҡала. Яуап бирер көн киләсәген һиҙгәс уға нисектер еңел булып китте хатта. Эстән генә тормошо, яҡын кешеләре, йорт-ҡаралтылы менән хушлашҡас, ул ауыл Советына юлланды. Ауыл Советы рәйесе, Шакирйәндең малайы Салауат, йәш, ҡырҡтар тирәһендәге кеше, ҡарттың ни йомош менән килгәнен белмәне, әлбиттә, уны таныманы ла шикелле, шуғамылыр үтә лә тыныс, хатта битараф ҡаршы алды.